**Atkirtis nepatogioms temoms- Socialinių inovacijų festivalis BiZzZ`17**

Rugpjūčio 18-20 dienomis, Zarasų rajone, Antalieptėje įsikūrusiame Inovatorių slėnyje, jau 6 metus iš eilės įvyks socialinių inovacijų festivalis - BiZzZ’17. Dieną festivalis dalyvius kviečia klausytis įkvepiančių pranešimų bei diskutuoti, o vakare su bendraminčiais prie laužo, koncerto metu ar einant į naktinį žygį, bendrauti ir kurti naujas, inovatyvias idėjas. Šiais metais festivalio epicentru taps įvairovės ir integracijos tema, pakviesianti festivalio dalyvius ieškoti novatoriškų idėjų ilgalaikėms socialinėms problemoms.

Renginio dalyviai turės progą susipažinti su pažangiausiomis iniciatyvomis iš visos Lietuvos, kurios skatina žmonių bendradarbiavimą, tarpusavio skirtumus išnaudoja kaip pranašumą. Ar žinojai, kad Tavo mieste jau ilgą laiką veikia socialinis verslas? „Humana people to people“ programa pasidalins savo ilgamete patirtimi, kuriant kitokį, atsakingą požiūrį. Taip pat renginio dalyviai turės progą susispažinti su Lietuvos socialiniais inovatoriais, tokiais kaip pabėgėlius įdarbinančia vyrų kirpykla  [„Beardland”](https://www.facebook.com/beardland.vyru.kirpykla/?fref=ts), draugystės ir bendravimo telefonu paslauga garbaus amžiaus žmonėms [„Sidabrine linija“](http://uzsaugialietuva.lt/gerieji-pavyzdziai/sidabrine-linija-draugyste-ir-bendravimas-telefonu-vyresniojo-amziaus-zmonems-136), judėjimo negalią turinčių žmonių aktyvumą ir mobilumą skatinančia paslauga   [„Socialinis taksi”](http://socialinistaksi.lt/), moterų užimtumo ir ekonominio stabilumo judėjimu [„Dress for success”](https://www.dressforsuccess.org/), daugelio išankstinius nusistatymus sudrebinusio filmo  [„Stebuklų laukas“](http://www.sengire.lt/stebuklulaukas/) kūrėjais, [„Code Academy”](https://www.codecademy.com/),  psichologe, TEDxVilnius pranešėja, savižudybių prevencijos programos Kupiškyje iniciatore– [Valija Šap](http://www.tedxvilnius.com/2017/speakers/valija-sap), Lietuvą ir Angliją sudrebinusiu projektu– [„](http://www.sengire.lt/stebuklulaukas/)[Padainuok man labanakt”](http://www.menasgerovei.lt/padainuok-man-labankt.html) bei daug kitų.

„Lietuva ir Didžioji Britanija, atsižvelgiant į socialinės atskirties intensyvumą, yra beveik identiškose pozicijose. Šiuo atveju skirtumas yra tas, kad Didžioji Britanija išnaudoja socialinių inovacijų mechanizmus, tam kad būtų pasiekti kokybiški pokyčiai visuomenėje. Lietuva šioje srityje turi didžiulį potencialą, visus reikiamus įrankius socialines problemas išspręsti versliai. Šis kasmetinis festivalis yra puiki proga apsikeisti gerosiomis praktikomis, susirasti bendraminčių ir greičiau priartėti prie tikslo.“ –  teigia Britų Tarybos Lietuvoje direktorius Artūras Vasiliauskas.

Festivalis BiZzZ, tai vienas iš grandiozinės socialinio verslo (verslo, kuris siekia ne pelno, o pamatuojamos socialinės naudos) skatinimo programos SOCIFACTION renginių. Programos pagrindinis siekis: stiprinti socialinio verslo ir socialinių inovacijų judėjimą Lietuvoje, suteikiant naujiems ir jau veikiantiems socialiniams verslams pagalbą kuriant tvarius socialinius sprendimus ir skatinant visuomenę tapti šio judėjimo dalimi.

SOCIFACTION metu susikūrė tokios iniciatyvos kaip: CoolŪkis, Lech Lecha, Miesto laboratorija, Socialinis taksi, Ką veikia vaikai, Inovatorių slėnis ir daug kitų.

Socialinių inovacijų festivalis BiZzZ kviečia pasiklausyti įkvepiančių pranešimų, įsilieti į neišsenkančias diskusijas, praleisti laiką gamtoje, kur vienoje erdvėje sutelkia per 180 socialinių inovatorių iš visos Lietuvos ir kaimynių užsienio šalių. Viso festivalio metu skleidžiasi tvaraus bendradarbiavimo idėjos, vyksta diskusijos, kuriami nauji pažangūs projektai, o renginį vainikuoja tradicinis naktinis žygis, renginio dalyvių kuriamas „pop-up“ restoranas, laužas ir gera muzika.

„Visuomenė, kurioje šiandien gyvename tampa vis dinamiškesnė, tad festivalio tema su kiekviena diena tampa vis aktualesnė. Esame įpratę neišlipti iš komforto zonos, užmerkti akis ir ignoruoti tai, kas vyksta prieš pat mus. Šįmet festivalio temą nagrinėsime trimis kryptimis: kaip kultūra, technologijos ir verslas įgalina įvairovę. Vienas iš šio festivalio tikslų yra paskatinti darnų skirtingų visuomenės grupių vystymąsi bendroje erdvėje, neprarandant savo identiteto, bet turint lygias starto pozicijas,“ –  teigia organizatoriai.

Visas artėjančio renginio naujienas sekite: <https://www.facebook.com/events/358139137935793/?fref=ts>

Renginį inicijuoja: Nacionalinis socialinės integracijos institutas

Organizuoja: NVO Avilys, Inovatorių Slėnis, programa SOCIFACTION

Renginio partneriai: Britų Taryba, Geri Norai LT